Flagellasjonskapellet

Flagellasjonskapellet (fra latin: Flagellatio = pisking) er et lite kirkebygg i det muslimske kvarter i Gamlebyen i Jerusalem på Via Dolorosa (også kalt Korsveien) nær Løveporten (også kalt St. Stefansporten), som sammen med et kapell – domskapellet – vis-a-vis i samme gårdsrom danner Korsveiens 2. stasjon. Bakgrunn og restaurering Korsfarerne bygde kapellet på 1100-tallet. Etter korsfarertiden ble det en hestestall, senere veververksted, inntil det forfalt fullstendig. Ibrahim Pasja skjenket i 1838 ruinen til den katolske kirke representert ved Kustodiet for Det hellige land ved fransiskanerordenen (O.F.M.) Hertug Max Joseph in Bayern finansierte istandsettelsen av det forfalne kapellet i 1839. I 1929 ble det hele gjenoppbygd i 1100-tallets stil etter tegninger av den italienske arkitekten Antonio Barluzzi. Kirkens arkitektur og utsmykning Glassmalerier Kirken har tre vinduer med glassmalerier utført etter skisser av Duilio Cambellotti (1876–1960). Vinduene har følgende motiver, hentet fra Jesu lidelseshistorie: Jesus piskes ved martyrsøylen – latinsk innskrift: Tunc ergo apprehendit Pilatus Jesum et flagellavit [Joh 19,1] (Pilatus grep nå Jesus og lot ham bli pisket.) Pontius Pilatus som toer sine hender – latinsk innskrift: Innocens ego sum a sanguine iusti huius [Matt 27,24] (Jeg er uskyldig i denne mannens blod) Barabbas settes fri – latinsk innskrift: Tolle hunc et dimitte nobis Barabbam [Luk 23,18] (Bort med ham! Gi oss Barabbas fri!) Kuppelhvelvingen Kuppelhvelvingen over alteret er utsmykket med mosaikk; motivet er Jesu tornekrone. Forskningssenter Fransiskanerklosteret ved Flagellasjonskapellet huser Studium Biblicum Franciscanum, det fransiskanske forskningssenteret for bibelsk og arkeologisk forskning. Bildegalleri Referanser